ຈະ​ບໍ່​ມີ​ການ​ຊົດ​ເຊີຍ​ ໃຫ້​​ປະ​ຊາ​ຊົນ ທີ່​ໄດ້​ຮັບ ​ຜົນ​ກະ​ທົບ​ ຈາກ​ໄພ​ນ້ຳ​ຖ້ວມ ​ຍ້ອນ​ການ​ປ່ອຍ​ນ້ຳ​ ອອກ​ຈາກ​ເຂື່ອນ
ທ່ານ​ສອນ​ໄຊ ກ່າວ​ວ່າ ອັນນີ້ ຈະ​ບໍ່​ໄດ້​ມີ​ການ​ທົດ​ແທນ ເນື່ອງ​ຈາກວ່າ ການ​ປ່ອຍນ້ຳ​ດັ່ງ​ກ່າວ​ນີ້ ກະ​ແມ່ນ​ມັນ​ຕ້ອງ​ໄດ້​ຮັບ​ປະ​ກັນ​ ຄວາມ​ປອດ​ໄພ ຖ້າ​ວ່າ​ເຂື່ອນ​ແຕກ​ນີ້ ມັນ​ສິ​ຮ້າຍ​ແຮງ ກວ່າ​ນ້ຳ​ຍຶ່ງ​ນີ້​ເນາະ.
ຮອງນາຍົກລັດຖະມົນຕີລາວຢືນຢັນວ່າ ຈະບໍ່ມີການຊົດເຊີຍໃຫ້ກັບປະຊາຊົນ ທີ່ໄດ້ ຮັບຜົນກະທົບຈາກໄພນ້ຳຖ້ວມຄັ້ງໃຫຍ່ທີ່ຖືກສົມທົບດ້ວຍການປ່ອຍນ້ຳອອກຈາກ ເຂື່ອນເພື່ອປ້ອງກັນບໍ່ໃຫ້ເຂື່ອນແຕກ ຊົງຣິດ ໂພນເງິນ ມີລາຍງານຈາກບາງກອກ ທ່ານສອນໄຊ ສີພັນດອນ ຮອງນາຍົກລັດຖະມົນຕີ ແລະປະທານຄະນະກຳມະການ ສະເພາະກິດແກ້ໄຂໄພພິບັດ ລະດັບຊາດຖະແຫຼງວ່າ ການປ່ອຍນ້ຳອອກຈາກອ່າງ ເກັບນ້ຳຂອງໂຄງການເຂື່ອນໄຟຟ້າຕ່າງໆ ໃນຊ່ວງເດືອນກໍລະກົດ ຫາ ກັນຍາ 2018 ຊຶ່ງເປັນໄລຍະທີ່ພາຍຸເຂດຮ້ອນ ໄດ້ພັດເຂົ້າມາໃນລາວນັ້ນ ຖືເປັນ ສ່ວນນຶ່ງຂອງ ມາດຕະການຫຼຸດຜ່ອນຜົນກະທົບຈາກໄພນ້ຳຖ້ວມໃນລາວ ເພາະການປ່ອຍນ້ຳອອກ ຈາກເຂື່ອນໄຟຟ້າດັ່ງກ່າວ ເປັນໄປເພື່ອປ້ອງກັນບໍ່ໃຫ້ເຂື່ອນແຕກນັ້ນເອງ ດັ່ງນັ້ນ ບັນດາ ຜູ້ລົງທຶນ ໃນໂຄງການເຂື່ອນໄຟຟ້າຕ່າງໆ ທີ່ປ່ອຍນ້ຳອອກມາຈາກເຂື່ອນແລະລົງມາ ເພີ້ມຕື່ມ ໃນເຂດທີ່ປະສົບໄພນ້ຳຖ້ວມຢູ່ແລ້ວ ບໍ່ຕ້ອງຮັບຜິດຊອບໃນການຈ່າຍຄ່າທົດ ແທນການເສຍຫາຍໃຫ້ກັບປະຊາຊົນ ທີ່ໄດ້ຮັບຜົນກະທົບຈາກໄພນ້ຳຖ້ວມໃນຄັ້ງນີ້ ດັ່ງທີ່ ທ່ານສອນໄຊ ໃຫ້ການຢືນຢັນວ່າ ທັງນີ້ ໂດຍເຂື່ອນໄຟຟ້າທີ່ໄດ້ທຳການປ່ອຍນ້ຳອອກຈາກອ່າງໂຕ່ງລົງມາເພີ້ມຕື່ມ ໃນເຂດປະສົບໄພນ້ຳຖ້ວມ ໃນຊ່ວງເດືອນກໍລະກົດ-ກັນຍາ ທີ່ຜ່ານມາ ປະກອບ ດ້ວຍເຂື່ອນນ້ຳງື່ມ 1, 2 ແລະ 5 ເຂື່ອນນ້ຳໄຜ່, ເຂື່ອນນ້ຳຊອງ ແລະເຂື່ອນນ້ຳລີກ ສ່ວນເຂື່ອນນ້ຳເທີນ 2 ໄດ້ຫຍຸດການເດີນເຄື່ອງຈັກຜະລິດໄຟຟ້າ 5 ໜ່ວຍຈາກທັງໝົດ 6 ໜ່ວຍ ເພື່ອຊ່ອຍຫຼຸດຜ່ອນຜົນການກະທົບຈາກໄພນ້ຳຖ້ວມ ໃນຊ່ວງດັ່ງກ່າວ ທັງນີ້ ໄພນ້ຳຖ້ວມຄັ້ງໃຫຍ່ໄດ້ກວມເອົາພື້ນທີ່ໃນເຂດ 2,409 ໝູ່ບ້ານ 115 ເມືອງ 17 ແຂວງ ແລະນະຄອນວຽງຈັນ ໂດຍສົ່ງຜົນກະທົບຕໍ່ປະຊາຊົນລາວ 639,437 ຄົນ ຫຼື 131,507 ຄອບຄົວ ທັງຍັງເຮັດໃຫ້ມີຜູ້ເສຍຊີວິດ 55 ຄົນ ບາດເຈັບ 2 ຄົນ ສູນຫາຍ 65 ຄົນ ແລະ 16,709 ຄົນ ບໍ່ມີທີ່ຢູ່ອາໄສ ເພາະເຮືອນທີ່ນ້ຳພັດ ເສຍຫາຍຢ່າງສິ້ນເຊີງ ສ່ວນນາປີເສຍຫາຍໄປ 90,600 ກວ່າເຮັກຕາ ຫຼື 12 ເປີເຊັນ ຂອງນາປີ ທີ່ປັກດຳໄດ້ ທັງໝົດ ໂດຍຍັງບໍ່ຮວມເຖິງເຂົ້າໄຮ່ ແລະພື້ນທີ່ປູກພືດຕ່າງໆ ທີ່ເສຍຫາຍໄປກວ່າ 15,000 ເຮັກຕາ ຄອງຊົນລະປະທານ 778 ແຫ່ງ ໜອງປາ 5,387 ແຫ່ງ ງົວ-ຄວາຍ- ໝູ-ແບ້ ຫຼາຍກວ່າ 23,000 ຕົວແລະສັດປີກ 70,000 ກວ່າຕົວ ໂດຍສະເພາະ ເຂດເມືອງທຸລະຄົມ ແຂວງວຽງຈັນ ທີ່ຢູ່ໃຕ້ເຂື່ອນນ້ຳງື່ມ 1 ນັ້ນ ກໍນັບເປັນເຂດນຶ່ງທີ່ໄດ້ ຮັບຜົນກະທົບຢ່າງໜັກໜ່ວງ ທີ່ສຸດ ດັ່ງທີ່ປະຊາຊົນທີ່ບ້ານຫາດສວນ ໄດ້ໃຫ້ການ ຢືນຢັນວ່າ ທາງດ້ານເຈົ້າໜ້າທີ່ ຂອງອົງການອາຫານແລະການກະເສດແຫ່ງສະຫະປະຊາຊາດ (FAO) ທີ່ມີສຳນັກງານຢູ່ບາງກອກ ປະເທດໄທ ກໍເປີດເຜີຍວ່າ FAO ໄດ້ປະເມີນ ເບື້ອງຕົ້ນວ່າ ໄພນ້ຳຖ້ວມຄັ້ງໃຫຍ່ທີ່ເກີດຂຶ້ນໃນທົ່ວປະເທດລາວ ເຮັດໃຫ້ເກີດການ ເສຍຫາຍ ຫຼາຍກວ່າ 1,800 ຕື້ກີບ ໃນນີ້ພາກກະສິກຳ ເສຍຫາຍ 1,260 ຕື້ກີບ ແລະການທີ່ຈະຮັບປະກັນໃຫ້ໄດ້ວ່າ ປະຊາຊົນລາວ ຈະບໍ່ຂາດສະບຽງອາຫານ ໃນປີ 2019 ກໍຍັງຈະຕ້ອງຊຸກຍູ້ການປູກພືດລະດູແລ້ງໃຫ້ໄດ້ ໃນພື້ນທີ່ 185,000 ເຮັກຕາອີກດ້ວຍ ນອກຈາກນັ້ນ ໄພນ້ຳຖ້ວມຄັ້ງໃຫຍ່ໃນລາວ ຍັງເຮັດໃຫ້ຖະນົນເສຍຫາຍ 644 ເສັ້ນ ຂົວ 49 ແຫ່ງ ເສົາໄຟຟ້າ 915 ຕົ້ນ ອາຄານຮຽນ 300 ກວ່າຫຼັງ ໂຮງໝໍ 2 ແຫ່ງ ສຸກ ສາລາ 35 ແຫ່ງ ແຫຼ່ງນ້ຳບາດານ 5,910 ແຫ່ງ ນ້ຳສ້າງ 7,138 ແຫ່ງ ແລະວິດຖ່າຍ 22,962 ຫຼັງ